Document ID: 32014R0636

IZVEDBENA UREDBA KOMISIJE (EU) št. 636/2014
z dne 13. junija 2014
o vzorcu spričevala za trgovino z neodrto veliko divjadjo
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (1) in zlasti člena 7(2)(a) Uredbe,
ob upoštevanju naslednjega:
(1)
Uredba (ES) št. 853/2004 določa posebna higienska pravila za živila živalskega izvora. Med drugim določa zahteve za proizvodnjo ter dajanje na trg mesa divjadi. Nosilci živilske dejavnosti morajo zagotoviti, da je takšno meso dano na trg samo, če je proizvedeno v skladu z oddelkom IV Priloge III k navedeni uredbi.
(2)
Uredba (ES) št. 853/2004 določa tudi pripravo vzorcev spričeval, ki spremljajo pošiljke proizvodov živalskega izvora.
(3)
Uredba Komisije (EU) št. 633/2014 (2) o spremembi Priloge III k Uredbi (ES) št. 853/2004 določa, da se neodrta velika divjad lahko pošlje v obrat za predelavo divjadi v drugi državi članici le, če jo med prevozom v navedeni obrat za predelavo divjadi spremlja spričevalo, ki zagotavlja skladnost z oddelkom IV Priloge III k Uredbi (ES) št. 853/2004.
(4)
Da se olajša trgovina z neodrto veliko divjadjo, je primerno določiti tudi vzorec spričevala za trgovino med državami članicami.
(5)
Ker neodrti trupi velike divjadi lahko prenašajo povzročitelje bolezni pri živalih, velika divjad ne sme biti ulovljena na območjih, na katerih zaradi zdravstvenih razlogov velja prepoved ali omejitev za zadevne vrste v skladu z zakonodajo Unije ali nacionalno zakonodajo. Trgovina z neodrtimi divjimi merjasci lahko poteka le brez poseganja v Izvedbeni sklep Komisije 2013/764/EU (3).
(6)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Pošiljke neodrte velike divjadi, odpremljene v države članice, spremlja spričevalo, ki je v skladu z vzorcem iz Priloge.
Spričevalo potrjuje, da so v pošiljko vključeni pisna izjava usposobljene osebe o pregledu, kadar je to ustrezno, in ustrezni deli trupov v skladu s točko 4 poglavja II oddelka IV Priloge III k Uredbi (ES) št. 853/2004.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 13. junija 2014

Labels: 3
17
6